เห็นชื่อร้านคงจะนึกว่าเป็นร้านหมูจุ่มโดยเฉพาะ แต่ไม่เลย ถึงจะมีชื่อร้านว่าหมูจุ่ม แต่ร้านนี้ยังเสริฟอาหารรสอร่อยอีกมากมายในราคาไม่แพงซะด้วย เป็นร้านที่เปิดมานานต้นตำรับหมูจุ่มในยุคแยก ๆ เลยก็ว่าได้ ปัจจุบันมีร้านหมูจุ่ม หมูกระทะเปิดมากมาย รสชาติหมูจุ่มเขาจึงไม่ได้เด่นอะไร ผมจึงแนะนำเป็นเมนูอาหารไทยมากกว่าครับ

     ร้านตั้งอยู่ริมถนนสระบุรี-หล่มสัก ตรงข้ามกับโรงเรียนเพชรพิทยาคม (โรงเรียนชาย) เลย จอดรถได้ไม่ยากทั้งริมทาง และด้านในร้าน บรรยากาศร้านเหมือนร้านอาหารซะมากกว่า เพราะเป็นเรือนยกสูง โต๊ะ-เก้าอี้สะอาด เมนูอาหารมีไม่มากกระดาษแผ่นเดียว ที่ขึ้นชื่อเลยคือ "ไก่มะนาว" และ "กุ้งมะนาว" ที่เป็นต้นแบบของหลาย ๆ ร้านในเพชรบูรณ์ที่เอาไปทำ ร้านเปิดบริการทุกวันตั้งแต่เวลา 10.00 น. - 22.00 น. เบอร์โทรศัพท์ 056-721-041 ครับ สำหรับวันนี้ผมสั่งอะไรบ้างมาดูกันเลย

     ไก่มะนาว (90 บาท) -- ไก่ทอดมาได้กรอบ ไม่อมน้ำมัน หลาย ๆ ร้านเมนูนี้จะราดด้วยซอสมายองเนส แต่ทางร้านทำซอสเองครับน่าจะมีส่วนผสมของมะนาว และสับปะรด รสชาติซอสออกหวาน ๆ เปรี้ยว ๆ ทานกับไก่และคะน้าทอดอร่อยมากครับ แต่เมนูนี้เด็ก ๆ คงชอบมากกว่า เราทานไปสักพักความอยากเริ่มหาย

     ผัดเผ็ดกบ (100 บาท) -- ไม่ใช่ผัดแบบแห้ง เป็นผัดแบบใส่กระทิและพริกแกง รสชาติมีความคล้ายแกงพะแนง ทางร้านจะใช้กระทิสด พริกแกงดี จึงค่อนข้างหอม อร่อย ที่สำคัญกบที่ใช้สด เนื้อแน่นทีเดียวครับ

     แกงป่าไก่ (100 บาท) -- เราก็คิดว่า 100 บาทนี่จะเสริฟมาเป็นถ้วย ที่ไหนได้เป็นหม้อไฟเลย รสชาติเข้มข้นได้มาตรฐาน ไก่ที่ใช้จะเป็นส่วนของเนื้ออกที่หั่นเป็นชิ้นเล็ก ๆ  ผมว่าทานไม่อร่อยเหมือนข้อไก่นะที่ทานแล้วจะได้อารมณ์มากกว่า เครื่องแกงที่ใส่มาครบรสครับ

     สรุปแล้วเรื่องรสชาติของอาหารนี่ผมให้ไปที่ 4 ดาวนะ บวกกับความคุ้มค่าแล้ว ตอนแรกเราดูแต่ละเมนูก็ราคาไม่เบาครับถ้าเทียบกับหลาย ๆ ร้านในเพชรบูรณ์ แต่ปริมาณที่ได้ค่อนข้างเยอะในแต่ละจาน รสชาติก็ถูกปาก เลยเอาใจไปเลย ส่วนในเรื่องการบริการ พนักงานแต่ละคนพูดจาดี บริการดีมาก เป็นรุ่นๆ คุณน้า ติดตรงที่ร้านนี้ช่วงมื้อค่ำคนจะเยอะ อาหารจึงออกช้าหน่อยครับ

ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า อ่านต่อได้ที่ (1,401)